**ELŐTERJESZTÉS**

Kecskéd Község Önkormányzata Képviselő-testületének

2022. október 19-én tartandó ülésére

***Tárgy: a 2023. évi helyi adóztatás előkészítése***

**Tisztelt Képviselő-testület!**

A központi költségvetésből nyújtott forrásokon kívül a helyi adókból származik az önkormányzatok másik fontos bevételi szegmense. A koronavírus járvány okozta veszélyhelyzet rendeleti úton történő megszüntetése után ismét lehetőség van az elmúlt évben befagyasztott mértékű helyi adók összegének felülvizsgálatára és szükség esetén korrekciójára. Az esetleges változtatások jövő év január 1-el léptethetők hatályba, az elfogadott Munkaterv szerint a novemberi ülésen történik a helyi adórendeletek felülvizsgálata. Amennyiben a lentebb olvasható információk alapján a grémium véleménye szerint indokolt a változtatás a meglévő helyi adómértékek tekintetében vagy települési adó bevezetését látja szükségesnek a testület, akkor addigra a ma jóváhagyott változtatásokkal előkészíthetőek a rendelt módosítások, illetve az esetleges új rendelet vagy rendeletek.

1. **Helyi adók**

A helyi adók közül úgy vélem, hogy az iparűzési adót nem javasolt változtatni, korábban már átbeszéltük ezt a kérdést, ahol megállapítottuk, hogy változtatása nemhogy növelné a bevételeket, hanem a cégek kedvezőbb adózású településekre történő elvándorlása miatt inkább negatív mérleget teremtene. További jelenleg is élő adónemek az építmény, telek és kommunális adók. A helyi adók mértékének felső határát az 1990. évi C. törvény rögzíti adónemenként, az abban meghatározottak szerint az alábbi táblázatban rögzített differencia látható:

|  |  |  |
| --- | --- | --- |
| **ADÓNEM** | **JELENLEG HATÁLYOS HELYI ADÓMÉRTÉK** | **TÖRVÉNY SZERINT LEHETSÉGES MÉRTÉK FELSŐ HATÁRA** |
| ***TELEKADÓ*** | 30 Ft./m2 | 200 Ft./m2 |
| ***ÉPÍTMÉNYADÓ*** | 300 Ft./m2 | 1100 Ft/m2 |
| ***KOMMUNÁLIS ADÓ*** | 5000 Ft./ adótárgy | 17.000 Ft./adótárgy |

1. **Települési adók**

A helyi adókról szóló 1990. évi C. törvény felhatalmazása alapján a települési önkormányzatok 2015. január 1. napjától élhetnek azzal a lehetőséggel, hogy az illetékességi területükön rendelettel olyan települési adót, települési adókat vezethetnek be, amelyet vagy amelyeket más törvény nem tilt. A települési önkormányzat települési adót bármely adótárgyra megállapíthat, feltéve, hogy arra nem terjed ki törvényben szabályozott közteher hatálya. A települési adónak nem lehet alanya állam, önkormányzat, szervezet, valamint - e minőségére tekintettel – vállalkozó. E hármas korláton kívül a képviselő-testület szabadon gyakorolhatja az adókivetést, s a helyi sajátosságokon múlik, hogy mit adóztat a település. További korlátként megjegyzendő, hogy a települési adóból származó bevétel kötött felhasználású, s csak fejlesztési célra és a települési önkormányzat képviselő-testületének hatáskörébe tartozó szociális ellátások finanszírozására használható fel.

Az adómegállapítás bevezetésekor kérdésként merült fel, hogy a gyakorlatban pontosan mit is adóztathatnak a települések. A jelenleg hatályban lévő különböző helyi rendeletek alapján a települések túlnyomó része termőföldadót vezetett be (ahol az adó alapja a terület vagy az aranykorona). Ezen kívül olyan érdekesebb adótárgyakkal is találkozhatunk egy-egy esetben, mint a mezőgazdasági vontató, lassú jármű, munkagép, a háztartási szennyvíz tárolására szolgáló műtárgy, halastó, magas építmény, vízi jármű, vagy épp a félkész építmény netán ebadó.

Kérem a tisztelt Képviselő-testületet, hogy az előterjesztésben foglaltak alapján fogalmazza meg álláspontját a már bevezetett adók 2023. évi mértékére vonatkozóan, illetve arról, hogy szükségesnek tartja-e új, eddig nem alkalmazott települési adók kivetését az önkormányzat gazdasági stabilitásának biztosítása érdekében.

Kecskéd, 2022.10.14.

**Kaszányiné Ruppert Tímea**

**alpolgármester**