**ELŐTERJESZTÉS**

Kecskéd Község Önkormányzata Képviselő-testületének

2022. október 19-én tartandó ülésére

Az előterjesztés tárgya: **Települési Értéktár létrehozása, Települési Értéktár Bizottság tagjainak megválasztása, és a működési szabályzatának elfogadása**

**Tisztelt Képviselő-testület!**

Kecskéd Község Önkormányzata régóta fontolgatja a település értékeinek méltó nyilvántartási feladatainak megoldását. Megyeszerte létrehozásra kerültek a helyi értéktárak és az azokkal kapcsolatos teendők ellátását végző bizottságok. Véleményem szerint-amit megerősít csak a számtalan helyi lakostól erre ösztönző inspiráció és megkeresés- Kecskéden is szükség van értékeink szervezett keretek között történő feltárására és gondozására.

Amennyiben a Képviselő-testület tagjainak véleménye is megegyezik az enyémmel, 3 feladatunk van:

-döntenünk kell a helyi, települési értéktár létrehozásáról,

-szükséges egy szakértői bizottság felállítása, melynek feladata a települési értékek azonosítása, a helyi értékeket tartalmazó gyűjtemény létrehozása, gondozása, a megyei értéktárral történő kapcsolattartás,

- a bizottság működését megalapozó szabályzat jóváhagyása.

A magyar nemzeti értékekről és hungarikumokról szóló 2012. évi XXX. törvény (továbbiakban: Htv.) 3. § (5) bekezdése kimondja, hogy a Települési Értéktár Bizottság létrehozásáról vagy a feladat ellátásával történő megbízásról az érintett települési önkormányzat a létrehozást, illetve a megbízást követő 30 napon belül tájékoztatja a Hungarikum Bizottságot és a megyei önkormányzatot.

Az Értéktár Bizottság tagjainak személyi összetételére vonatkozó javaslatot - a bizottságnak legalább 3 tagból kell állnia - az alábbiak szerint terjesztem elő:

* Kirschner Viola,
* Tomayer Judit,
* Tromposch Klára.

A Kecskédi Települési Értéktár Bizottság Szervezeti és Működési Szabályzata is elkészült melyet a Képviselő-testületnek kell véleményezni és elfogadni.

Fentiek alapján kérema Tisztelt Képviselő-testületet, hogy az előterjesztést megtárgyalni, a határozat-tervezeteket elfogadni szíveskedjenek!

Kecskéd, 2022. október 14.

**Kaszányiné Ruppert Tímea**

**alpolgármester**

**Határozat-tervezetek**

**Kecskéd Község Önkormányzat Képviselő-testületének**

**…./2022. (X.19.) sz. határozata**

Kecskéd Község Önkormányzat Képviselő-testülete úgy dönt, hogy

1. a magyar nemzeti értékekről és hungarikumokról szóló 2012. évi XXX. tv. 3.§ (1) bekezdésében kapott felhatalmazás alapján települési értéktárat hoz létre,
2. a magyar nemzeti értékekről és hungarikumokról szóló 2012. évi XXX. tv. 3.§ (2) bekezdése, valamint amagyar nemzeti értékek és a hungarikumok értéktárba való felvételéről és az értéktár bizottságok munkájának szabályozásáról szóló 324/2020. (VII.1.) Korm. rendelet 4. §-a alapján megválasztja a Kecskédi Települési Értéktár Bizottság tagjainak a következő személyeket:

* Kirschner Viola
* Tomayer Judit
* Tromposch Klára

1. jóváhagyja a jelen határozat mellékletét képező, a 2. pontban megválasztott bizottság

működését meghatározó szabályzatot,

4. Felkéri az alpolgármestert, hogy a döntésről tájékoztassa a Települési Értéktár Bizottság megválasztott tagjait, a megyei önkormányzatot és a Hungarikum Bizottság elnökét.

**Határidő**: 2022. november 15.

**Felelős**: alpolgármester

a …../2022. (X.19.) Kt. sz. határozat 1. melléklete

**KECSKÉDI TELEPÜLÉSI ÉRTÉKTÁR BIZOTTSÁG**

**SZERVEZETI ÉS MŰKÖDÉSI SZABÁLYZATA**

Kecskéd Község Önkormányzata Képviselő-testülete a hungarikumok értéktárba való felvételéről és az értéktár bizottságok munkájának szabályozásáról szóló 324/2020. (VII.1.) Korm. rendelet 4. §-a alapján a Kecskédi Települési Értéktár Bizottság Szervezeti és Működési Szabályzatát (a továbbiakban: SZMSZ) a következők szerint állapítja meg:

**I.**

**ÁLTALÁNOS RENDELKEZÉSEK**

1. A bizottság hivatalos megnevezése: Kecskédi Települési Értéktár Bizottság

2. A bizottság székhelye: 2852 Kecskéd, Vasút utca 105.

3. A bizottság létszáma: 3 fő

4. A bizottság tagjainak névsorát az SZMSZ függeléke tartalmazza

**II.**

**A BIZOTTSÁG FELADAT- ÉS HATÁSKÖRE**

A bizottság feladat- és hatáskörét a magyar nemzeti értékekről és a hungarikumokról szóló 2012. évi XXX. törvény, valamint a hungarikumok értéktárba való felvételéről és az értéktár bizottságok munkájának szabályozásáról szóló 324/2020. (VII.1.) Korm. rendelet tartalmazza.

**III.**

**A BIZOTTSÁG MŰKÖDÉSE**

1. A bizottság a tevékenységét a magyar nemzeti értékekről és a hungarikumokról szóló 2012. évi XXX. törvény, valamint a hungarikumok értéktárba való felvételéről és az értéktár bizottságok munkájának szabályozásáról szóló 324/2020. (VII.1.) Korm. rendelet, és az e szabályzatban foglaltak szerint végzi.

2. A bizottság üléseit szükség szerint, de legalább évente egyszer tartja.

3. A bizottság évente beszámol tevékenységéről Kecskéd Önkormányzata Képviselő testületének.

4. A bizottság saját tagjai közül elnököt és elnökhelyettest választ.

5. A bizottság ülését az elnök hívja össze és vezeti le. A bizottság ülésére az írásbeli meghívót és az előterjesztéseket úgy kell megküldeni, hogy azokat a bizottság tagjai és az ülésre meghívottak az ülést megelőző 3. napon elektronikus úton megkaphassák. Indokolt esetben a bizottság telefonon is összehívható.

6. A bizottság ülésének időpontjáról, napirendjéről a bizottság elnöke a település lakosságát a helyben szokásos módon tájékoztatja.

7. A napirendi témák előterjesztésének általános formája az írásbeli előterjesztés, de a napirend kivételes esetben szóban is előterjeszthető.

8. A bizottság elnökét akadályoztatása esetén az elnökhelyettes helyettesíti.

9. A bizottság határozatképességéhez a megválasztott bizottsági tagok több mint a felének a jelenléte szükséges. A határozatképességet a jelenléti ív alapján a bizottság elnöke állapítja meg.

10. Az ülés megnyitása, a határozatképesség megállapítása után az elnök javaslatot tesz a napirendre, melyet a bizottság határozattal fogad el.

11. A bizottság elnöke napirendi pontonként megnyitja, vezeti, összefoglalja és lezárja a vitát.

12. A bizottság elnöke napirendi pontonként szavazásra bocsátja a határozati javaslatokat.

13. A tanácskozás rendjének fenntartása érdekében a bizottság elnöke figyelmeztetheti azt a hozzászólót, aki eltér a tárgyalt témától. Eredménytelen figyelmeztetés esetén megvonja tőle a szót, valamint rendre utasíthatja a bizottsági ülésnek azt a résztvevőjét, aki a bizottsághoz méltatlan, a testület munkáját zavaró magatartást tanúsít.

14. A bizottság tagja döntéshozatalkor igennel vagy nemmel szavazhat, illetve tartózkodhat a szavazástól.

15. A bizottság a határozatait nyílt szavazással (kézfelemeléssel), egyszerű többséggel hozza, szavazategyenlőség esetén az elnök szavazata dönt.

16. A bizottság döntéseit, állásfoglalásait, javaslatait, véleményét és észrevételeit határozat formájában hozza.

17. A határozatokat külön-külön, a naptári év elejétől kezdődően folyamatos sorszámmal és évszámmal kell ellátni feltüntetve a döntéshozatal hónapját, napját és a KHÉBH (Kecskédi Helyi Értéktár Bizottság Határozat) betűjelzést.

18. A bizottsági ülésről jegyzőkönyvet kell készíteni, amelynek tartalmaznia kell:

- az ülés időpontját és helyét,

- a jelenlévők nevét,

- a tárgyalt napirendi pontokat,

- a tanácskozás lényegét,

- a hozott határozatokat, melyekben rögzíteni kell a bizottság javaslatait, állásfoglalását, véleményét,

- a szavazás számszerű eredményét és

- a bizottság elnökének és a jegyzőkönyv vezetőjének aláírását.

A jegyzőkönyv mellékletét képezi:

- a tárgyalt írásbeli előterjesztés,

- az írásban benyújtott kiegészítés,

- a jelenléti ív.

19. A bizottság működésének szervezési, adminisztrációs feltételeit a Kecskédi Polgármesteri Hivatal biztosítja.

**IV.**

**A BIZOTTSÁGI TAGOK JOGAI ÉS KÖTELEZETTSÉGEI**

1. A bizottsági tagok kötelesek a bizottság munkájában legjobb tudásuk, szakértelmük alapján aktívan részt venni, a bizottság üléséről való távolmaradást előre jelezni.

2. A bizottság tagjai tiszteletdíjban nem részesülnek, de a feladatuk ellátásával összefüggő esetleges költségeik megtérítésére jogosultak.

**V.**

**ZÁRÓ RENDELKEZÉSEK**

Ez a szabályzat elfogadásának napján lép hatályba.

**Kecskéd, 2022. október …….**

**Kaszányiné Ruppert Tímea**

**alpolgármester**

**A fenti Szervezeti és Működési Szabályzatot Kecskéd Község Önkormányzat Képviselő-testülete …../2022. (X.19.) számú határozatával jóváhagyta.**

**Kecskéd, 2022. október …….**

**Kocsis Gábor**

**jegyző**

***Függelék***

**A Kecskédi Települési Értéktár Bizottság tagjai:**

**tag neve tisztsége**

……………………. Települési Értéktár Bizottság elnöke

……………………. Települési Értéktár Bizottság elnökhelyettes

……………………. Települési Értéktár Bizottság tagja